KOMISIJOS REGLAMENTAS (EB) Nr. 1721/2005
2005 m. spalio 20 d.
iš dalies keičiantis Reglamentą (EB) Nr. 312/2001, nustatantį išsamias taisykles dėl alyvų aliejaus, kurio kilmės šalis Tunisas, importavimo ir nukrypimo nuo Reglamentų (EB) Nr. 1476/95 ir (EB) Nr. 1291/2000 tam tikrų nuostatų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 20 d. Tarybos sprendimą 2005/720/EB dėl Europos ir Viduržemio jūros regiono valstybių susitarimo, sudaryto Europos bendrijos bei jos valstybių narių ir Tuniso Respublikos, protokolo sudarymo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą (1),
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo (2),
kadangi:
(1)
Europos ir Viduržemio jūros regiono valstybių susitarimo, įsteigiančio Europos bendrijos bei jos valstybių narių ir Tuniso Respublikos asociaciją (3), 1 protokolo 3 straipsnio 1 dalimi atidaroma KN kodais 1509 10 10 ir 1510 10 90 klasifikuojamo nevalyto aliejaus, kuris visas išgaunamas Tunise ir tiesiai iš šios šalies transportuojamas į Bendriją, nulinio muito tarifų kvota importui.
(2)
Pagal Sprendimu 2005/720/EB patvirtinto protokolo 3 straipsnio 1 dalį yra numatyta nuo 2004 m. gegužės 1 d. padidinti šią metinę tarifų kvotą 700 ton, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą.
(3)
Sprendimu 2005/720/EB patvirtinto protokolo 9 straipsnyje yra numatytas aiškus metodas, paremtas skaičiavimu pro rata baziniams dydžiams didinti tarifų kvotas 2004 metams.
(4)
Remiantis patirtimi, įgyta administruojant importo tarifų kvotas naudojantis importo licencijų sistema, reikėtų modernizuoti valstybių narių Komisijai teikiamus pranešimus.
(5)
Todėl Reglamentą (EB) Nr. 312/2001 (4) reikėtų atitinkamai iš dalies pakeisti.
(6)
Šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 312/2001 iš dalies keičiamas taip:
1)
1 straipsnio 1 dalis pakeičiama taip:
„1. Nuo kiekvienų metų sausio 1 d. KN kodus 1509 10 10 ir 1509 10 90 atitinkančio nevalyto alyvuogių aliejaus, viso išgaunamo Tunise ir tiesiai iš šios šalies transportuojamo į Bendriją, 56 700 tonų kvota, kuri nurodyta Euro-Viduržemio susitarimo, įsteigiančio asociaciją tarp Europos Bendrijų bei jos valstybių narių ir Tuniso Respublikos, 1 protokolo 3 straipsnio 1 dalyje gali būti importuojama apmokestinus nuliniu muitu. Importo licenzijos išduodamos neviršijant kiekvienais metais nustatyto kvotos limito.“;
2)
įterpiamas šis 1a straipsnis:
„1a straipsnis
2005 metams numatytos tarifų kvotos yra didinamos 467 tonų, apskaičiuotų 2004 metams pagal Europos ir Viduržemio jūros regiono šalių susitarimo, sudaryto Europos bendrijos bei jos valstybių narių ir Tuniso Respublikos, protokolo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą 9 straipsnį.“;
3)
4 straipsnio 3 dalis papildoma šia pastraipa:
„Pirmoje pastraipoje nurodytus pranešimus valstybės narės perduoda elektroniniu būdu, naudodamos Komisijos parengtą formą“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 20 d.